Bård Vegar Solhjell er tatt for sniking på vei inn til Oslo.

I morgentimene onsdag ble SVs parlamentariske leder, Bård Vegar Solhjell, tatt for sniking og ilagt et gebyr fastsatt av Samferdselsdepartementet, skriver dittoslo.no.

- Kontrolløren svarte følgende til Solhjells unnskyldninger: «Vi kan ikke gjøre forskjell på folk, du forstår det?», sier vitnet til avisen.

SV og Solhjell selv bekrefter hendelsen, som skjedde på lokaltoget fra Sonsveien til Oslo tirsdag morgen.

Solhjell sier at han ikke hadde gyldig månedskort da billettkontrollen på toget sjekket passasjerenes billetter. Han betalte gebyret på stedet.

- Ja, jeg synes det er kjempeflaut, sier Solhjell til VG, og legger til at han betalte uten å protestere.

For Solhjell er saken ytterst pinlig også fordi satsingen på kollektivtransport er en av SVs viktigste fanesaker

Tone Foss Aspevoll i SV sier til dittoslo.no. at Bård Vegar Solhjell skulle fylle på Flexikortet sitt på togperrongen, men ikke fikk det til.

Systemet virket ikke, og Solhjell fikk derfor ikke fylt på kortet sitt. Aspevoll forteller at Solhjell samtidig fikk en telefon og gikk til side, og at han derfor glemte helt bort å kjøpe en vanlig billett.

Solhjell tar toget hver dag og gikk på toget som vanlig, i en ubetjent vogn.

Aspevoll sier at Solhjell betalte boten på stedet.